PATVIRTINTA

Vilkaviškio r. Kybartų Kristijono

Donelaičio gimnazijos direktoriaus

2017 m. vasario 23 d. įsakymu

Nr. V-1-61

**VILKAVIŠKIO R. KYBARTŲ KRISTIJONO DONELAIČIO GIMNAZIJOS MOKINIŲ APŽIŪROS DĖL ASMENS HIGIENOS TVARKOS APRAŠAS**

**I SKYRIUS**

**BENDROSIOS NUOSTATOS**

1.Vilkaviškio r. Kybartų Kristijono Donelaičio gimnazijos mokinių apžiūros dėl asmens higienos tvarkos aprašas (toliau – Aprašas) parengtas vadovaujantis:

1.1. Lietuvos Respublikos sveikatos apsaugos ministro ir Lietuvos Respublikos švietimo ir mokslo ministro 2005 m. gruodžio 30 d. įsakymu Nr. V-1035/ISAK-2680 „Dėl Sveikatos priežiūros mokykloje tvarkos aprašo patvirtinimo“ (Lietuvos Respublikos sveikatos apsaugos ministro ir Lietuvos Respublikos švietimo ir mokslo ministro 2016 m. liepos 21 d. įsakymo Nr. V-966/V-672 redakcija).

1.2. Užkrečiamųjų ligų ir AIDS centro 2015 m. parengtomis metodinėmis rekomendacijomis „Pedikuliozės profilaktika ir kontrolė“.

**II SKYRIUS**

**MOKINIŲ APŽIŪRA DĖL ASMENS HIGIENOS**

2.Tėvai / globėjai, pasirašydami dvišalę ugdymo sutartį su mokyklos direktoriumi, patvirtina sutikimą dėl mokinio apžiūros dėl asmens higienos mokykloje.

3. Mokinių apžiūra dėl asmens higienos atliekama pagal epidemiologines reikmes.

4. Apžiūrą atlieka visuomenės sveikatos priežiūros specialistas, dirbantis mokykloje, klasės vadovai.

5. Visuomenės sveikatos priežiūros specialistas arba klasės vadovas informuoja mokyklos administraciją apie planuojamas profilaktines mokinių apžiūras dėl asmens higienos mokykloje.

6. Prieš kiekvieną apžiūrą mokiniai informuojami apie tai, kas bus daroma ir kodėl tai reikia daryti.

7. Apžiūra atliekama sveikatos kabinete ar kitoje atskiroje patalpoje, kurioje yra vandens ir muilo.

8. Jei apžiūros metu pas mokinį randama utėlių, jo tėvus ar globėjus visuomenės sveikatos priežiūros specialistas arba klasės vadovas telefonu ir raštu informuoja tą pačią dieną, apie užsikrėtimą utėlėmis / glindomis.

9. Apie pedikuliozės atvejį informuojama mokyklos administracija.

10. Apie tai, kad mokykloje atsirado utėlių, informuojama visa mokyklos bendruomenė, visų mokinių tėvams gali būti siunčiami pranešimai rekomenduojant patikrinti savo vaikų galvas dėl galimo užsikrėtimo utėlėmis bei suteikiama informacija apie pedikuliozės profilaktiką

11. Mokinys, kuriam rasta utėlių ar glindų, neturi būti tuoj pat atskirtas nuo kitų mokinių, jis gali likti mokykloje iki dienos pabaigos.

12. Utėlės naikinamos tėvų / globėjų arba kitų šeimos narių pastangomis.

13. Mokinys, kuriam rasta utėlių ar glindų, diagnozės patvirtinimui ir gydymo paskyrimui privalo kreiptis į šeimos gydytoją. Į mokyklą mokinys gali grįžti tik tada, kai utėlės išnaikinamos (t.y. nerandama nei utėlių, nei glindų) ir mokinys atneša pažymą, kad gali lankyti mokyklą.

14. Mokinys, grįžęs į mokykla po gydymo, pateikia visuomenės sveikatos priežiūros specialistui arba klasės vadovui tėvų/globėjų informaciją (raštu), kada ir kokios priemonės buvo panaudotos naikinant utėles. Mokinys mokyklos sveikatos kabinete arba kitoje tam skirtoje patalpoje patikrinamas dėl priemonių taikymo kokybės.

15. Jei po gydymo randama glindų ar utėlių, visuomenės sveikatos priežiūros specialistas arba klasės vadovas informuoja tėvus/globėjus ir rekomenduoja kreiptis į šeimos gydytoją.

16. Jeigu tėvai/globėjai piktybiškai nereaguoja į visuomenės sveikatos priežiūros specialisto ar klasės vadovo pranešimus, apie tai informuojamas mokyklos socialinis pedagogas.

17. Apibendrinti (nenurodant pavardžių) apžiūrų duomenys vieną kartą metuose susipažinimui pasirašytinai pateikiami mokyklos direktoriui ar jo paskirtam asmeniui ir perduodami Vilkaviškio rajono savivaldybės visuomenės sveikatos biuro vaikų ir jaunimo specialistui.

**III. SKYRIUS**

**BAIGIAMOSIOS NUOSTATOS**

18. Mokyklos darbuotojai gavę informaciją apie utėlėtumo atvejį, apie tai informuoja mokyklos visuomenės sveikatos priežiūros specialistą ar klasės vadovą.

19. Informacija apie mokinius, užsikrėtusius utėlėmis, turi būti disponuojama tiek, kiek reikalinga mokinio teisei būti sveikam užtikrinti, tačiau nepažeidžiant mokinio teisės į privatų gyvenimą, asmens neliečiamybę, todėl ši informacija gali būti teikiama tik Lietuvos Respublikos teisės aktų nustatyta tvarka.

20. Mokyklos direktorius supažindina pedagoginius darbuotojus su šiuo Aprašu.